b'\n_START_ARTICLE_\nPlatanalapis klevas\n_START_SECTION_\nPaplitimas\n_START_PARAGRAPH_\nNat\xc5\xabraliai paplitusi centrin\xc4\x97je Europoje ir Pietvakari\xc5\xb3 Azijoje: nuo Pranc\xc5\xabzijos vakaruose iki Ukrainos rytuose, pietvakariuose siekia \xc5\xa1iaurin\xc4\xaf Pir\xc4\x97n\xc5\xb3 pusiasal\xc4\xaf, o arealo pietry\xc4\x8diuose \xc5\xa1iaur\xc4\x97s Turkij\xc4\x85, Vakar\xc5\xb3 Kaukaz\xc4\x85._NEWLINE_Nat\xc5\xabralizuotas visoje \xc5\xa1iaurin\xc4\x97je Europos dalyje (Brit\xc5\xb3 salose, Skandinavijoje, Islandijoje, Fareruose, Baltijos \xc5\xa1alyse) taip pat JAV, Naujojoje Zelandijoje, Malvin\xc5\xb3 salose._NEWLINE_Norvegijoje, dalyje JAV bei Australijoje, Naujojoje Zelandijoje paskelbtas kaip invazin\xc4\x97 r\xc5\xab\xc5\xa1is.\n_START_SECTION_\nPlatanalapis klevas Lietuvoje\n_START_PARAGRAPH_\nPlatanalapiai klevai kaip svetim\xc5\xbeem\xc4\x97 r\xc5\xab\xc5\xa1is \xc5\xbemoni\xc5\xb3 introdukuoti Lietuvoje, kur gana gerai prisitaik\xc4\x99 prie jos klimatini\xc5\xb3 s\xc4\x85lyg\xc5\xb3 ir dirvo\xc5\xbeemio, tad plinta savaime kaip invazin\xc4\x97 r\xc5\xab\xc5\xa1is. Platanalapi\xc5\xb3 klev\xc5\xb3 savaiminio paplitimo arealas yra priart\xc4\x97j\xc4\x99s labai netoli Lietuvos rib\xc5\xb3 - Kaliningrado srities vakarin\xc4\x97je dalyje, \xc4\xafskaitant Sembos pusiasal\xc4\xaf, tad t\xc4\x99siantis pasauliniam at\xc5\xa1ilimui, j\xc5\xb3 populiacijai yra labai palankios s\xc4\x85lygos be \xc5\xbemogaus pagalbos savaime pasiekti Lietuv\xc4\x85 bei plisti toliau.\n_START_SECTION_\nApib\xc5\xabdinimas\n_START_PARAGRAPH_\nTai stambus, lapus metantis medis, i\xc5\xa1augantis iki 20-35\xc2\xa0m, re\xc4\x8diau iki 40 m. Auk\xc5\xa1\xc4\x8diausias Pranc\xc5\xabzijoje 2014 metais i\xc5\xa1matuotas lazerio pagalba, siek\xc4\x97 41,50 m auk\xc5\xa1\xc4\x8dio. Laja plati. Jauno med\xc5\xbeio \xc5\xbeiev\xc4\x97 lygi, pilka, ta\xc4\x8diau su am\xc5\xbeiumi darosi gruobl\xc4\x97ta, suskeld\xc4\x97jusi. Lapai prie\xc5\xa1iniai, delni\xc5\xa1ki, 10-25\xc2\xa0cm ilgio su 5\xe2\x80\x9315\xc2\xa0cm ilgio lapko\xc4\x8diu. Lapai paprastai b\xc5\xabna tamsiai \xc5\xbeali (nors i\xc5\xa1vesta ir kitoki\xc5\xb3 spalv\xc5\xb3 veisli\xc5\xb3), neretai su juodomis d\xc4\x97m\xc4\x97mis, kurias sukelia grybelis Rhytisma acerinum. \xc5\xbdiedai vienanamiai, gelsva\xc5\xbealiai, \xc5\xbeydi anksti pavasar\xc4\xaf, susitelk\xc4\x99 \xc4\xaf 10\xe2\x80\x9320\xc2\xa0cm ilgio kyban\xc4\x8dias kekes. Vaisius\xc2\xa0\xe2\x80\x93 sparnavaisis.\n_START_SECTION_\nAm\xc5\xbeius\n_START_PARAGRAPH_\nGana ilgaam\xc5\xbeis medis, gali i\xc5\xa1gyventi iki 400 met\xc5\xb3.\n_START_SECTION_\nPanaudojimas\n_START_PARAGRAPH_\nPlatanalapis klevas yra gajus, atsparus oro tar\xc5\xa1ai, v\xc4\x97jui, druskai, tod\xc4\x97l tinkamas sodinti miestuose, pakel\xc4\x97se. Mediena kieta ir tvirta, naudojama bald\xc5\xb3, muzikos instrument\xc5\xb3, parketo gamybai.'